[pic] | EUROOPA ÜHENDUSTE KOMISJON |

Brüssel 9.10.2009

KOM(2009)539 lõplik

2009/0152 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)

SELETUSKIRI

Nõukogu määruse (EÜ) nr 1234/2007 (ühise turukorralduse ühtne määrus) artiklites 65–84 on sätestatud kvoodisüsteemi haldamine piimasektoris.

Eelkõige on ette nähtud, et liikmesriigid võivad tootmiskvootide osana kehtestada riikliku reservi, pidades silmas asjaomase liikmeriigi määratletud konkreetsetele piimatootjate eelisrühmadele täiendavate individuaalkvootide jaotamist. Kvoodiületamise tasu on kohustuslik turustatud piima eest, mis ületab riikliku kvoodi, sh riikliku reservi. Makstav kvoodiületamise tasu jaotatakse tootjate vahel, kes on oma individuaalsed kvoodimäärad ületanud.

Kvootide korra alusel on liikmesriikidel võimalus edendada sektori ümberkorraldusprotsessi kvootide väljaostmise kava kohaselt (ühise turukorralduse ühtse määruse artikli 75 lõike 1 punkt a), kui väljaostetud kvoodid suunatakse riiklikku reservi. Et aidata liikmesriikidel ümberkorraldusprotsessi rahastada, on tehtud ettepanek eespool nimetatud artikli kohaselt väljaostetud kvoodid ajutiselt neutraliseerida, et kindlaks teha riiklike kvootide ületamist.

Selle tulemusel käivitatakse kvoodiületamise tasu sellistelt turustatud piimakogustelt, mis ületavad väljaostetud koguste võrra vähendatud kvoote. Liikmesriik jätab sel moel saadud lisatasu sektori ümberkorralduse rahastamiseks.

Komisjoni teatist nõukogule olukorra kohta piimaturul 2009. aastal (KOM(2009) 385 lõplik) käsitleva nõukogu 7. septembri 2009. aasta istungil toimunud arutelu käigus palusid liikmesriigid komisjoni kohandada turuinstrumente või luua uusi, et tõhusalt, kiiresti ja paindlikult reageerida hinna volatiilsuse suurenemisele.

Seepärast on soovitatav laiendada ühise turukorralduse ühtse määruse artikli 186 reguleerimisala, et komisjon saaks siseturuhindade tõusu või langusega seotud häirete puhul võtta meetmeid ka piimasektori suhtes.

2009/0152 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut[1],

võttes arvesse Euroopa Parlamendi arvamust[2],

ning arvestades järgmist:

1. Ühenduse piimatootmise ümberkorraldamiseks antakse nõukogu 22. oktoobri 2007. aasta määruse (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus),[3] artikli 75 lõike 1 punktiga a liikmesriikidele võimalus maksta hüvitist tootjatele, kes kogu piimatootmisest või osast sellest lõplikult loobuvad, ning suunata sel teel vabanevad individuaalsed kvoodid riiklikku reservi.

2. Vajaliku ümberkorraldamise täiendavaks soodustamiseks tuleks piimatootjate poolt vastavalt määruse (EÜ) nr 1234/2007 artikli 78 lõikele 1 makstav kvoodiületamise tasu arvutada artikli 75 lõike 1 punkti a kohaselt väljaostetud kvootide võrra vähendatud riikliku kvoodi alusel tingimusel, et kõnealused vabanevad kvoodid jäävad asjaomasel kvoodiaastal riiklikku reservi.

3. Arvestades vajadust sektori täiendavaks ümberkorraldamiseks rahastamisvahendeid tugevdada, tuleks liikmesriikidel lubada samal ümberkorraldamise eesmärgil kasutada uue arvutusmeetodi alusel kogutud lisaraha.

4. Meetme vajalikul määral piiramiseks tuleks kõnealust arvutusmeetodit kohaldada ajutiselt 1. aprillil 2009 ja 1. aprillil 2010 algava 12-kuulise perioodi ning üksnes piimatarnete suhtes.

5. Määruse (EÜ) nr 1234/2007 artiklis 186 on sätestatud, et komisjon võib võtta vajalikud meetmed olukordades, kus siseturuhindade tõus või langus põhjustab teatavate põllumajandustoodete turu häireid. Piim ja piimatooted ei ole siiski kõnealuse artikliga hõlmatud.

6. Võttes arvesse tõsiseid raskusi ja hindade volatiilsuse suurenemist piimaturul, on asjakohane laiendada artikli 186 reguleerimisala piimale ja piimatoodetele, et komisjon saaks turuhäirete puhul paindlikult ja kiiresti reageerida.

7. Seepärast tuleks määrust (EÜ) nr 1234/2007 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1234/2007 muudetakse järgmiselt:

1) Artiklit 78 muudetakse järgmiselt.

a) lisatakse lõige 1 a :

„1 a. Erandina lõike 1 esimesest lõigust tuleb 1. aprillil 2009 ja 1. aprillil 2010 algava 12-kuulise perioodi jooksul tehtud tarnetega seoses tasuda kvoodiületamise tasu piima eest, mida on turustatud üle II alajaotise kohaselt kehtestatud riikliku kvoodi, mida on vähendatud vabanenud individuaalsete tarnekvootide võrra, mis on suunatud riiklikku reservi vastavalt artikli 75 lõike 1 punktile a alates pp/kk/aa (OPOCE lisab kuupäeva, mis vastab artikli 2 kohasele jõustumiskuupäevale), kus neid hoitakse kuni asjaomase 12-kuulise ajavahemiku 31. märtsini.”

b) lisatakse lõige 2 a :

„2 a. Lõike 1 a ja lõike 1 esimese lõigu kohaldamisest tuleneva kvoodiületamise tasu summa vahet kasutab liikmesriik piimasektori ümberkorraldusmeetmete rahastamiseks.”

2) Artiklisse 79 lisatakse järgmine lõik:

„1. aprillil 2009 ja 1. aprillil 2010 algava 12-kuulise perioodi eest ning seoses tarnetega jaotatakse kvoodiületamise tasu vastavalt artiklitele 80 ja 83 täielikult tootjate vahel, kes on ületanud artikli 78 lõike 1 a kohaldamisel kehtestatud riiklikku kvooti.”

3) Artikli 186 punkt a asendatakse järgmisega:

„a) suhkru-, humala-, veise- ja vasikaliha, piima ja piimatoodete, kitse- ja lambalihasektori toodete kohta, kui nende toodete hinnad ühenduse turul oluliselt tõusevad või langevad;”.

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS | Fichefin/09/281327rev1 (MS/tm) 6.142.2009.1 |

KUUPÄEV: 24.09.2009 |

1. | EELARVERUBRIIK: PDB 2010 05 02 12 67 03 | ASSIGNEERINGUD: 619 mln eurot p.m. |

2. | PEALKIRI: Nõukogu määrus, millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) |

3. | ÕIGUSLIK ALUS: Asutamislepingu artikkel 37 |

4. | EESMÄRGID: - Anda liikmesriikidele võimalus maksta hüvitist tootjatele, kes kogu piimatootmisest või osast sellest lõplikult loobuvad, ning suunata sel teel vabanevad individuaalsed kvoodid riiklikku reservi 1. aprillil 2009 ja 1. aprillil 2010 algava 12-kuulise perioodi vältel. - Laiendada artikli 186 reguleerimisala piimale ja piimatoodetele, et komisjon saaks turuhäirete puhul paindlikult ja kiiresti reageerida. |

5. | FINANTSMÕJU | 12-KUULINE PERIOOD (miljonites eurodes) | JOOKSEV EELARVEAASTA 2009 (miljonites eurodes) | JÄRGMINE EELARVEAASTA 2010 (miljonites eurodes) |

5.0 | KULUD - EÜ EELARVEST MAKSTAVAD (TOETUSED/SEKKUMISED) - RIIGIASUTUSED - MUUD | p.m. | p.m. |

5.1 | TULUD - EÜ OMAVAHENDID (MAKSUD/TOLLIMAKSUD) - RIIKLIKUD | - | - |

2011 | 2012 | 2013 | 2014 |

5.0.1 | KAVANDATUD KULUD | p.m. | p.m. | p.m. | p.m. |

5.1.1 | KAVANDATUD TULUD | - | - | - | - |

5.2 | ARVUTAMISMEETOD: |

6.0 | KAS PROJEKTI SAAB RAHASTADA JOOKSVA EELARVE ASJAKOHASES PEATÜKIS KIRJENDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS TULEVASTESSE EELARVETESSE ON VAJA KIRJENDADA ASSIGNEERINGUID? | JAH EI |

MÄRKUSED: Artikli 186 reguleerimisala laienemine piimale ja piimatoodetele ei põhjusta iseenesest eelarvevajaduste muudatust. Iga muudatusettepanekul põhineva õigusakti ettepaneku suhtes kohaldatakse tavapäraseid eelarvemenetlusi. Ettepanekul, milles käsitletakse lisamaksu arvutamisest riiklikku reservi suunatud väljaostetud kvootide väljajätmist, on kahesugune mõju. Esiteks võib kõnealustes liikmesriikides tasumisele kuuluv lisamaks veidi suureneda. Kõnealune täiendava lisamaksu summa jääb liikmesriiki, seega ei muutu sihtotstarbelise tuluna ELi eelarvesse laekunud ettenähtud lisamaks. Tuleks siiski rõhutada, et pärast ÜPP läbivaatamise otsuse vastuvõtmist ei ole 2011. eelarveaastast alates lisamaksu kogumist ette nähtud. (Komisjoni töödokument DS 1245/08, 12. detsember 2008) Teiseks peaks väljaostetud kvootide tõttu piima tarnimine vähenema ja seega väheneb muidu toetust vajav liigtootmine, millega omakorda vähendatakse eelarvevajadusi. Kõnealune vähendamine oleneb antud hetke turuolukorrast, mida ei ole praegu võimalik kvantitatiivselt väljendada. |

[1] ELT C …, …, lk ….

[2] ELT C …, …, lk ….

[3] ELT L 299, 16.11.2007, lk 1.